Mestské zastupiteľstvo v Žiline na základe § 6 a § 11, odst. 3, písm. g) zák. SNR č. 369/1990 Zb. o obecnom zriadení a na základe zákona č. 215/92 Zb. o veterinárnej starostlivosti vydáva všeobecne záväzné 

NARIADENIE
o chove a držaní zvierat na území mesta Žiliny

č. 1/1993

§ 1

Základné ustanovenie

Na území mesta Žilina možno držať a chovať zviera pri dodržaní zdravotníckych, veterinárnych a stavebných predpisov, len ak sa zachovajú podmienky uvedené v tomto nariadení a dodržaní predpisov na ochranu životného prostredia. 

§ 2

Predmet nariadenia

Nariadenie sa vzťahuje na držanie a chov týchto zvierat:
1.	Kôň, osol, hovädzí dobytok, ovca, koza, ošípané
2.	Domáci zajac
3.	Hrabavá a vodná hydina
4.	Holuby
5.	Kožušinové zvieratá 
6.	Včely
7.	Psy a mačky
8.	Spevavé a ozdobné vtáctvo

§ 3

Vymedzenie oblastí pre chov a držanie zvierat

1.	Zvieratá uvedené v § 2 je povolené držať a chovať v týchto oblastiach mesta:
Bánová, Brodno, Bytčica, Budatín, Považský Chlmec, Rosinky, Mojšová Lúčka, Trnové, Vranie, Zádubnie, Zástranie, Závodie, Žilinská Lehota, Strážov.
2.	Hrabavá a vodná hydina a zajace na území mesta sa môžu chovať a držať v oblastiach uvedených v odst. 1 a v ďalších častiach mesta okrem Mestskej pamiatkovej rezervácie, obyvateľmi, ktorí majú v mieste chovu trvalé, alebo prechodné bydlisko a to v uzatvorených dvoroch rodinných domov, pri zachovaní hygienických opatrení. 
3.	Ozdobné vtáctvo, chov a držanie psov, mačiek je dovolené chovať na celom území mesta, ak sú dodržané podmienky podľa ďalších ustanovení tohto nariadenia. 
4.	Oprávnenie na chov chránených živočíchov alebo obchodovanie s chránenými živočíchmi vydáva Slovenská komisia životného prostredia, bez ktorých je chov zvierat chránených zákonom na území mesta zakázaný. 

§ 4

Povinnosti chovateľov zvierat

1.	K držaniu zvierat s výnimkou spevavého a ozdobného vtáctva je potrebný súhlas majiteľa, správcu domu a vyjadrenie susedov. 
2.	K zriadeniu nových objektov a k adaptácii jestvujúcich objektov pre chov zvierat je potrebný súhlas stavebného úradu. 
3.	Pre chov hrabavej hydiny musí chovateľ zabezpečiť ohradené miesto min. 1 m2 pre 4 kusy, pre vodnú hydinu min. 1 m2 pre 2 kusy. 
4.	Držiteľ hospodárskych zvierat je povinný zachovávať medzi objektami, v ktorých sú zvieratá umiestnené a medzi uličnou čiarou vzdialenosť najmenej 10 m od obytných objektov a od individuálneho vodného zdroja najmenej 20 m. Objekt slúžiaci na držanie zvierat, jeho príslušenstvo a jeho okolie musia byť upravené tak, aby neumožňovali usídlenie hlodavcov, rozmnožovanie obťažujúceho hmyzu a šírenie zápachu. Ďalej je potrebné postarať sa o to, aby objekt slúžiaci na držanie zvierat bol ľahko čistiteľný a napojený na žumpu. 
5.	Hnoj z miestnosti pre zvieratá treba denne odstraňovať. Hnoj treba ukladať do vybetónovaných jám a kompostov. Takto upravené hnojisko musí byť vzdialené aspoň 30 m od individuálnych alebo hromadných vodných zdrojov. Držiteľ zvierat sa musí postarať o sústavné a účinné ničenie hlodavcov a hmyzu v objektoch slúžiacich pre umiestnenie zvierat. 
6.	Držiteľ zvierat je povinný infekčné ochorenie  zvierat, podozrenie z takéhoto ochorenia alebo uhynutia na infekčné ochorenie ihneď oznámiť príslušnému veterinárovi a ním nariadené opatrenia bez prieťahov vykonať. 
7.	Vypúšťanie úžitkových zvierat na verejné priestranstvá (pasenie), komunikácie a rekreačné plochy s výnimkou nutnej prepravy sa nepovoľuje. 
8.	Držiteľ zvierat je povinný dbať na to, aby sa chovom zvierat neničilo životné prostredie. 

§ 5

Podmienky pre chov a držanie mačiek

1.	Chovať, alebo držať mačky je zakázané:
a)	v zariadeniach pre deti a mládež v prevádzkach verejného stravovania, spoločného stravovania, potravinárskej výroby, v obchodoch s potravinami, zdravotníckych zariadeniach a ubytovniach, ktoré poskytujú služby
b)	Vo viacpodlažných budovách, ktoré nemajú dvor, záhradu, môžu jednotliví nájomníci držať najviac jednu mačku. 
c)	a) zabezpečiť pravidelné očkovanie proti besnote, podľa zák. 215/1992 o veterinárnej starostlivosti (jedine pri zavedení mimoriadnych opatrení)
b) dať mačku, ktorá poranila človeka okamžite prehliadnuť veterinárnym lekárom (besnota)
c) chovatelia väčšieho počtu mačiek pre chovné účely musia mať rodičovské jedince očkované proti besnote. 

§ 6

Podmienky pre chov a držanie psov

1.	Chovať a držať psov je možné na celom území mesta, ak chovateľ psa staršieho ako 6 mesiacov prihlási do 15 dní po jeho získaní do evidencie finančnému oddeleniu Mestského úradu v Žiline a psa vybaví evidenčnou známkou vydanou finančným oddelením. Občan, ktorý nájde evidenčnú známku pre psa je povinný túto odovzdať na Mestský úrad v Žiline. 
2.	Chovať alebo držať psa je zakázané:
a)	v zariadeniach pre deti a mládež
b)	v prevádzkach verejného stravovania, spoločného stravovania, potravinárskej výroby, v obchodoch s potravinami, zdravotníckych zariadeniach, v ubytovniach, ktoré poskytujú služby (okrem strážnych a doprovodných psov za podmienok stanovených orgánom povereným konať vo veciach hygienických a veterinárnych).
3.	Prinášanie alebo vodenie zvierat (okrem služobných a doprovodných psov) je zakázané
a)	do priestorov, kde je zakázaný ich chov alebo držanie
b)	na detské ihriská, kúpaliská, pláže, športové ihriská, na cintoríny
c)	na všetky miesta opatrené upozornením na zákaz vodenia psov.

§ 7

Povinnosti chovateľov psov

1.	Stratu psa, úhyn psa, alebo akúkoľvek zmenu v jeho chove, stratu alebo odcudzenie evidenčnej známky je chovateľ povinný ohlásiť do 15 dní finančnému oddeleniu MsÚ.
Doba stanovená pre vznik poplatkových povinností zostáva nedotknutá. 
2.	V záujme dodržiavania hygieny, čistoty, ochrany verejného poriadku, bezpečnosti a dobrého občianskeho spolunažívania je chovateľ povinný:
a)	držať psa v čistote
b)	opatriť psa náhubkom a vodiť na vodidle v spoločných priestoroch (kde nie je zákaz vodenia psov) na frekventovaných verejných priestranstvách (parky a sady, v sídliskách) a v hromadných dopravných prostriedkoch
c)	dbať, aby pes neznečisťoval okolie (obchodné výklady, potravinové stavby, verejné zariadenia a pod.) a nepoškodzoval kvetinové záhony, trávniky, vysokú a nízku zeleň
d)	odstrániť nečistotu spôsobenú psom
e)	dostaviť sa so psom k povinnému ochrannému očkovaniu proti besnote
f)	dať psa, ktorý poraní občana bezodkladne prehliadnuť veterinárnym lekárom, dodržiavať nariadenia veterinárnej ochrany a vydať zranenému občanovi potvrdenie o zdravotnej prehliadke psa
g)	dôsledne dodržiavať základné pravidlá hygieny, ochrany zdravia a bezpečnosti občanov
h)	psy nachádzajúci sa bez dozoru na verejnom priestranstve mesta Žiliny budú odchytávaní a odstránení vhodným spôsobom (zmárnením)
i)	odchyt túlavých psov zabezpečuje mestský šarha podľa pracovnej náplne určenej primátorom mesta
j)	výskyt túlavých psov je potrebné nahlásiť priamo osobe poverenej odchytom (mestskému šarhovi) alebo Mestskej polícii v Žiline

Zvláštne povinnosti (na úseku veterinárnej starostlivosti)

Mestskému šarhovi musia byť odovzdané psy:
a)	nájdené alebo túlavé, ktorých chovateľ nie je známy
b)	ktorí zostali bez chovateľov
c)	určení na odňatie alebo odstránenie
d)	k pozorovaniu za pohryzenie osôb (5 dní karanténa)
V záujme ochrany pred rozšírením nákaz zo zahraničia oznámi chovateľ dovoz psa ihneď Okresnej veterinárnej správe v Žiline, ktorá zabezpečí karanténne, prípadne iné opatrenia. Tieto opatrenia sú potrebné napriek tomu, že pes dovezený zo zahraničia prechádza na štátnych hraniciach veterinárnou kontrolou. 

§ 8

Likvidácia

1.	Likvidáciu psov vykonáva asanačno – kafilerický podnik, alebo poverená právnická alebo fyzická osoba (mestský šarha), na základe povolenia okresnej veterinárnej správy.
2.	Náklady spojené s likvidáciou znáša chovateľ, u neznámych psov (bez zisteného majiteľa) mestský úrad. 

§ 9

Cvičenie psov

1.	Cvičenie psov je možné na priestranstvách k tomu vymedzených (Horevažie).
2.	Verejné kynologické podniky, ako i prehliadky a výstavy psov a iných domácich drobných zvierat a pod. môžu vykonať na základe povolenia oddelenia podnikateľskej činnosti MsÚ a po súhlase Okresnej veterinárnej správy a orgánov poverených rozhodovať a konať vo veciach hygienických. 

§ 10

Chov včiel

Na území mesta Žiliny možno umiestniť včely iba v oblastiach uvedených v § 3, odst. 1 nariadenia. 
Primátor mesta môže vymedziť aj v týchto oblastiach miesta, kde včely je zakázané chovať (napr. v blízkosti zariadení pre výchovu detí).

§ 11

Holuby (poštové, úžitkové) je zakázané chovať v bytových domoch viacpodlažných a v blízkosti prevádzok potravinárskeho obchodu. 

§ 12

Chov spevavého a ozdobného vtáctva

Spevavé a ozdobné vtáctvo pri dodržiavaní veterinárnych predpisov možno mimo miestností slúžiacich na spoločné užívanie chovať iba v takom rozsahu, aby nedošlo k rušeniu užívateľov susedných bytov. 

§ 13

Spoločné ustanovenia

1.	Vo všetkých veciach, ktoré toto nariadenie upravuje, môže rozhodovať primátor mesta.
2.	Ustanovenie nariadenia pri dodržaní veterinárno – zdravotníckych predpisov sa nevzťahuje na:
a)	chov a držanie zvierat ozbrojených zborov
b)	chov a držanie doprovodných psov pre invalidné a nevidiace osoby
c)	cirkusy, varieté, pojazdné zverince, konské preteky a iné atrakcie
3.	V takých prípadoch, kde podľa ustanovení tohto nariadenia k chovu (držaniu) zvieraťa treba zvláštne povolenie je chovateľ (držiteľ) povinný o toto požiadať pred začatím chovu.
4.	V stavebných záležitostiach súvisiacich s chovom zvierat na území mesta rozhoduje oddelenie regiónu, majetku a dopravy, obvodný úrad životného prostredia a orgány poverené rozhodovať a konať vo veciach hygienických a veterinárnych. 
5.	Držiteľ (chovateľ) je zodpovedný za škodu spôsobenú zvieraťom a má povinnosť ju nahradiť podľa všeobecne platných predpisov. 
6.	V prípadoch porušenia ustanovení tohto nariadenia zo strany chovateľov, resp. držiteľov zvierat, môže mať za následok prechodný, alebo trvalý zákaz chovu domácich zvierat.
7.	Za odstránenie uhynutých zvierat nájdených na verejných priestranstvách zodpovedá majiteľ zvieraťa. Ak nie je známy, mestský šarha bude poverený touto činnosťou. 

§ 14

Kontrolná činnosť

Kontrolu dodržiavania tohto nariadenia vykonávajú:
1.	Mestský úrad v Žiline
2.	Mestská polícia v Žiline
3.	Poslanci Mestského zastupiteľstva v Žiline
4.	Členovia komisie pre životné prostredie pri Mestskom zastupiteľstve v Žiline
5.	Členovia komisie pre ochranu verejného poriadku pri Mestskom zastupiteľstve v Žiline
6.	Orgány policajného zboru
7.	Členovia komisie poľnohospodárstva, lesného a vodného hospodárstva pri Mestskom zastupiteľstve v Žiline
8.	Orgány poverené konať vo veciach hygienických a veterinárnych

§ 15

Záverečné ustanovenie

1.	Chovatelia zvierat nespĺňajúci podmienky chovu podľa tohto nariadenia sú povinní doterajší chov zlikvidovať do 31. 12. 1993.
2.	Za porušenie jednotlivých ustanovení nariadenia sa zodpovedné fyzické a právnické osoby postihnú v zmysle zák. 372/1990 Zb. o priestupkoch a zák. 295/92 Zb. § 13, ktorým sa novelizuje zák. 369/1990 Zb. o obecnom zriadení a zák. č. 215/92 Zb. § 29 pokutou až 3000,- Sk pri týraní zvierat a pri porušení mimoriadnych opatrení až 5000,- Sk. 
3.	Týmto nariadením sa ruší vyhláška Mestského národného výboru v Žiline o chove a držaní domácich, úžitkových a ozdobných zvierat na území mesta Žiliny z roku 1977.
4.	Toto všeobecne záväzné nariadene mesta Žilina nadobúda účinnosť dňom 13. 3. 1993.

Ing. Miroslav A d á m e k, v. r.					Ing. Ján  S l o t a, v. r. 
prednosta MsÚ v Žiline	 					primátor mesta Žiliny

.